ଆଲବେଣ୍ଡାଜୋଲ ଔଷଧ ଅନେକ ରକମର ପରଜୀବୀ କୀଟ ସଂକ୍ରମଣର ଚିକିତ୍ସା ନିମନ୍ତେ ଦିଆଯାଏ । ଜିଆର୍ଡ଼ିଆସିସ, ଟ୍ରାଇଚୁରିଆସିସ, ଫାଇଲେରିଆସିସ, ନିଉରୋସିସ୍ଟିସର୍କୋସିସ, ହାଇଡାଟିଡ ରୋଗ, ପିନ‌ୱର୍ମ ରୋଗ, ଓ ଗୋଲକୃମି ଇତ୍ୟାଦି ରୋଗମାନଙ୍କରେ ଏହି ଔଷଧ ଦିଆଯାଏ । ଏହା ପାଟିବାଟେ ଦିଆଯାଏ । ଅଇ, ପେଟ ଯନ୍ତ୍ରଣା ଓ ମୁଣ୍ଡବଥା ଏହାର ସାଧାରଣ ପାର୍ଶ୍ୱ ପ୍ରତିକ୍ରିୟା ।ସମ୍ଭାବ୍ୟ ଗମ୍ଭୀର ପାର୍ଶ୍ୱ ପ୍ରତିକ୍ରିୟା ମଧ୍ୟରେ ଅସ୍ଥି ମଜ୍ଜା ଦମନ ମୂଖ୍ୟ ଓ ଏହା ଔଷଧ ଖାଇବା ବନ୍ଦ କଲେ ଭଲ ହୋଇଯାଏ । ଯକୃତ ପ୍ରଦାହ ହେଉଥିବାର ରୋପୋର୍ଟ ମିଳୁଛି ଓ ଆଗରୁ ଯକୃତ ରୋଗ ଥିଲେ ଏହି ସମ୍ଭାବନା ଅଧିକ ରହେ । ଆମେରିକାରେ ଏହା ଗର୍ଭାବସ୍ଥା ଶ୍ରେଣୀ ସି ଓ ଅଷ୍ଟ୍ରେଲିଆରେ ଶ୍ରେଣୀ ଡି; ଏହାର ଅର୍ଥ ଗର୍ଭବତୀ ମହିଳାଙ୍କ ନିମନ୍ତେ ଏହା ବିପଦଜନ‌କ ହୋଇପାରେ । ଆଲବେଣ୍ଡାଜୋଲ ଔଷଧ ବେଞ୍ଜିମିଡାଜୋଲ ଶ୍ରେଣୀର ଏକ ବ୍ରଡସ୍ପେକ୍‌ଟ୍ରମ ଆଣ୍ଟିହେଲମିନ୍ଥିକ ଏଜେଣ୍ଟ ଆଲବେଣ୍ଡାଜୋଲ ପ୍ରଥମେ ସନ ୧୯୭୧ରେ ବ୍ୟବ‌ହାର କରାଗଲା । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ ଅଛି ଯାହା ସ୍ୱାସ୍ଥ୍ୟ ସିସ୍ଟମ ନିମନ୍ତେ ଅତି ମହତ୍ତ୍ୱପୂର୍ଣ୍ଣ । ପୃଥିବୀର ଅନେକ ସ୍ଥାନରେ ଏହାର ହୋଲସେଲ ଦାମ ଡୋଜ ପିଛା ୦.୦୧ରୁ ୦.୦୬ ଆମେରିକୀୟ ଡଲାର । ସନ ୨୦୧୪ରେ ଏହାର ମୂଲ୍ୟ ଆମେରିକାରେ ଡୋଜ ପିଛା ୫୦ ଆମେରିକୀୟ ଡଲାର ଥିଲା ଯାହା ଅତି ମହ‌ଙ୍ଗା ।